SKRIFTLIG FORESPØRGSEL E-1755/99

af Klaus-Heiner Lehne (PPE-DE) til Kommissionen

(1. oktober 1999)

Om: Personaleudgifter til Hombach og hans kabinet

Den 10. juni 1999 udnævnte EU-udenrigsministrene Bodo Hombach til koordinator for Stabilitetspagten for Sydøsteuropa.

Dette giver anledning til at stille følgende spørgsmål:

1. Hvilke personer er Hombachs stab sammensat af, og hvilke medlemsstater er de udsendt fra?

2. Hvor høje er personaleomkostningerne for udsendelsen af Hombach og hans stab?

3. Hvor stor en andel af personaleomkostningerne for udsendelsen af Hombach og hans stab skal dækkes fra EU-budgettet?

4. Hvor høje er de udgifter til dækning af personaleomkostningerne, som de enkelte medlemsstater skal betale for udsendelsen?

5. Har Forbundsrepublikken Tyskland givet de øvrige medlemsstater sikkerhed for, at de vil stille hovedparten af personalet til rådighed samt bære størstedelen af personaleomkostningerne?

6. Har enkelte medlemsstater erklæret, at de ikke vil bidrage til dækning af omkostningerne for udsendelsen af dette personale?

7. Hvordan skal udsendelsen af dette personale finansieres i de kommende år?

Svar afgivet på Kommissionens vegne af Christopher Patten

(9. november 1999)

1. Staben til den særlige koordinator for stabilitetspakten er endnu ikke fuldstændig sammensat. Denne omfatter for øjeblikket 20 personer: tre vice-special-koordinatorer (Nederlandene, Finland, De Forenede Stater); en kabinetschef (Tyskland); en vice-kabinetschef og talsmand (Det Forenede Kongerige); en rådgiver (Italien); en personlig assistent (Tyskland), en revisor (Det Forenede Kongerige foreløbig); en ekspert (formandskab: Finland indtil 31. december 1999); 8 eksperter (Danmark, Tyskland, Frankrig, Østrig, Sverige, Schweiz, Slovenien, De Forenede Stater); en sekretær (Nederlandene/Kommissionen); 1 ekspert for regionale anliggender (Makedonien, bosat i Berlin, stillet gratis til rådighed). Ni andre stabsmedlemmer, herunder en ekspert for finansielle anliggender, en ekspert og syv sekretærer, der endnu ikke er udpeget.

2., 3. og 4. De samlede personaleomkostninger for udsendelsen af Hombach og hans stab over fællesskabsbudgettet udgør 168 419 EUR for perioden august- december 1999 (eksklusive udgifter til tjenesterejser). Dette beløb omfatter ikke lønninger og særlige godtgørelser til de udsendte medarbejdere i form af naturalydelser fra medlemsstaterne. Kommissionen har ingen oplysninger om de samlede udgifter til denne udstationering og er derfor ude af stand til at give et skøn over de samlede personaleomkostninger.

5. Nej. Der er ingen særlige bestemmelser om antallet af eller om procentsatsen for det personale, der skal aflønnes af Tyskland eller en anden stat.

6. Nej. Ingen af medlemsstaterne har udelukket muligheden for at udsende personale til staben samt bære de dertil hørende omkostninger.

7. I den pågældende fælles aktion (1999/523/FUSP, artikel 1, stk. 3) fastsættes det, at EU stiller de nødvendige personalemæssige og logistiske midler til rådighed for den særlige udsending og yder hermed et væsentligt bidrag til hans hverv også som særlig koordinator. Den Europæiske Union forventer, at de andre deltagere i stabilitetspagten også yder et vist bidrag til dens gennemførelse. Fællesskabets bidrag til den fremtidige finansiering af stabilitetspagten bør fastsættes dels efter behov og dels efter de øvrige deltageres villighed til at yde et sådant bidrag.